Leta 1097 sta prišla v Genovo grenoblski škof Hugo Châteauneufski in oranžski škof Viljem in pridigala v cerkvi San Siro, da bi zbrala vojake za prvi križarski pohod. Mesto je imelo v tistem času približno 10.000 prebivalcev. Križarskemu pohodu se je pridružilo dvanajst galej, ena ladja in 1.200 vojakov. Ladjevje pod poveljstvom plemičev de Insula in Avvocata je izplulo julija 1097. Med vojno je prevažalo in podpiralo križarje predvsem med obleganjem Antiohije leta 1098, ko je blokiralo mesto z morja, vojaki pa so sodelovali v obleganju mesta. V obleganju Jeruzalema leta 1099 so sodelovali genovski samostrelci pod poveljstvom Guglielma Embriaca.